Tot 70 beseer in kettingbotsing op N1Die ongelukstoneel op die N1 naby die Garsfontein-afrit in Pretoria. (Foto: Emer-G-Med) Sowat 70 mense is Saterdagaand tydens ’n kettingbotsing op die N1 naby die Garsfontein-afrit in Pretoria beseer. Kyle van Reenen, woordvoerder van Emer-G-Med, sê verskeie ambulansdienste is omstreeks 19:00 na die ongelukstoneel ontbied nadat 12 voertuie, ’n vragmotor en ’n bus in ’n kettingbotsing op die snelweg betrokke was. Die nooddienste het met hul aankoms ŉ gestruktureerde triage-proses (sortering van pasiënte) ingestel om te bepaal watter pasiënte voorkeur moet geniet. Een pasiënt was in ’n kritieke toestand en het dringende mediese sorg nodig gehad. Die ongelukstoneel op die N1 naby die Garsfontein-afrit in Pretoria. (Foto: Emer-G-Med) Charles Mabaso, woordvoerder van Tshwane-nooddiens, sê dié pasiënt was in een van die wrakke vasgekeer en moes deur reddingswerkers uit die wrak bevry word. Hy is daarna op die toneel gestabiliseer en in ’n lugambulans na ’n spesialis-hospitaal gevlieg vir verdere mediese behandeling. Van Reenen sê die oorblywende pasiënte is op die toneel behandel voordat sommige in ambulanse na nabygeleë hospitale vervoer is. Die ongelukstoneel op die N1 naby die Garsfontein-afrit in Pretoria. (Foto: Emer-G-Med) Die betrokke deel van die snelweg is gisteraand gesluit sodat noodpersoneel na die tientalle pasiënte op die toneel kon omsien. Die sluiting het groot verkeersopeenhopings tot gevolg gehad. Die snelweg is eindelik Sondag in die vroeë oggendure weer oopgestel. Die oorsaak van die botsing is nie in die stadium bekend nie. Die polisie was gisteraand op die toneel om ondersoek in te stel.